Id-Deċiżjoni tal-Kummissjoni
tat-18 ta' Marzu 2003
dwar il-pubblikazzjoni ta' l-istandard ta' referenza EN 613:2000 "Heaters konvezzjonali indipendenti li jaqbdu bil-gass" skond id-Direttiva tal-Kunsill 90/396/KEE
(innotifikata fid-dokument bin-numru C(2003) 710)
(Test b'rilevanza għaż-ŻEE)
(2003/189/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/396/KEE tat-29 ta' Ġunju 1990 dwar l-approssimazzjoni tal-liġijiet ta' l-Istati Membri li għandhom x’jaqsmu ma’ l-istrumenti li jaħarqu l-karburanti gassużi [1], kif emendata bid-Direttiva 93/68/KEE [2], u b'mod partikolari l-Artikolu 6(1) tagħha,
Wara li kkunsidrat l-opinjoni tal-Kumitat Permanenti stabbilit skond l-Artikolu 5 tad-Direttiva 98/34/KE tal-Parlament Ewropew u tal-Kunsill tat-22 ta' Ġunju 1998 li tistabbilixxi proċedura għall-provvediment tat-tagħrif fil-qasam ta' l-i standards u r-regolamenti tekniċi u tar-regoli dwar is-Servizzi tas-Soċjeta ta' l-Informazzjoni [3], kif emendata bid-Direttiva 98/48/KE) [4],
Billi:
(1) L-Artikolu 2 tad-Direttiva 90/396/KEE jistabbilixxi illi l-istrumenti tal-gass jistgħu jitqiegħdu fis-suq u jiddaħħlu fis-servizz biss jekk, meta wżati b'mod normali, ma jikkompromettux is-sigurtà tal-persuni, ta' l-annimali domestiċi u tal-proprjetà.
(2) Skond l-Artikolu 5 tad-Direttiva 90/396/KEE, l-istrumenti tal-gass huma preżunti li jħarsu l-ħtiġiet essenzjali msemmija fl-Artikolu 3 ta' dik id-Direttiva jekk jikkonformaw ma’ l-i standards nazzjonali li japplikaw għalihom li jittrasponu l-i standards armonizzati li n-numri tar-referenza tagħhom ġew ippubblikati fil-Ġurnal Uffiċjali ta' l-Unjoni Ewropea.
(3) L-Istati Membri huma meħtieġa illi jippubblikaw in-numri tar-referenza ta' l-i standards nazzjonali li jittrasponu l-i standards armonizzati li n-numri tagħhom tar-referenza ġew ippubblikati fil-Ġurnal Uffiċjali ta' l-Unjoni Ewropea.
(4) Ir-Renju Unit qajjem oġġezzjoni formali rigward l-i standard armonizzat EN 613:2000"Heaters konvezzjonali indipendenti li jaqbdu bil-gass", adottat mill-Kumitat Ewropew ta' l-Istandardizzazzjoni (CEN) fit-13 ta' Lulju 2000, li n-numru tar-referenza tiegħu kien ippubblikat fil-Ġurnal Uffiċjali tal-Komunitajiet Ewropej fit-18 ta' Lulju 2002 [5], għar-raġunijiet li ma jissodisfax għal kollox il-ħtiġiet essenzjali tad-Direttiva 90/396/KEE, b'mod speċjali dawk taħt il-punti 2.1 u 3.2.2 ta' l-Anness I ta' magħha, minħabba li l-ħtiġiet tad-disinn ta' l-istrumenti bin-naħa ta' quddiem dekorattiv tal-ħġieġ mhumiex biżżejjed sabiex jiżguraw livell għoli ta' sigurtà. Ir-Renju Unit huwa mħasseb b'mod partrikolari illi, fil-każ ta' dawn il-prodotti, tista’ tinħoloq sitwazzjoni perikoluża jekk ikun hemm akkumulazzjoni tal-gass, għaliex il-gass akkumulat mhux maħruq ikun jista’ mbagħad jieħu n-nar, u jikkawża feriment gravi.
(5) Fuq il-bażi tat-tagħrif irċevut fil-kwadru tal-konsultazzjonijiet ta' l-awtoritajiet nazzjonali, tas-CEN u tal-Kumitat stabbilit bid-Direttiva 98/34/KE, ma nstabet l-ebda xiehda li tissostanzja r-riskju ta' l-akkumulazzjoni tal-gass jew ta' splużjoni tal-gass. B'konsegwenza ta' dan, ma ġiex muri illi l-i standard armonizzat EN 613:2000 jonqos milli jissodisfa l-ħtiġiet essenzjali tad-Direttiva 90/396/KEE,
ADOTTAT DIN ID-DEĊIŻJONI:
Artikolu 1
Ir-referenza ta' l-i standard EN 613:2000"Heaters tal-konvezzjoni indipendentri li jaqbdu bil-gass", adottata mill-Kumitat Ewropew ta' l-Istandardizzazzjoni (CEN) fit-13 ta' Lulju 2000 u ppubblikat għall-ewwel darba fil-Ġurnal Uffiċjali tal-Komunitajiet Ewropej tat-18 ta' Lulju 2001, ma għandhiex tiġi rtirata mil-lista ta' l-i standards ippubblikata fil-Ġurnal Ufiċjali ta' l-Unjoni Ewropea. L-i standard għandu għalhekk jissokta jikkonferixxi l-preżunzjoni tal-konformità mad-dispożizzjonijiet rilevanti tad-Direttiva 90/396/KEE.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fit-18 ta' Marzu 2003.